6. ข้อพิพาททางกฎหมาย

6.1 กรณีข้อพิพาททางกฎหมายของบริษัท แอดวานซ์ อินโฟร์ เซอร์วิส จำกัด (มหาชน) (บริษัท)

(1) บริษัท ทีโอที จำกัด (มหาชน) (ทีโอที) ได้เสนอข้อพิพาทต่อ สำนักระงับข้อพิพาท
สถาบันอนุญาโตตุลาการเป็นข้อพิพาทหมายเลขดำที่ 9/2551 เมื่อวันที่ 22 มกราคม 2551
เพื่อเรียกร้องให้บริษัทชำระค่าผลประโยชน์ตอบแทนเพิ่มจำนวน 31,463 ล้านบาท
ซึ่งจำนวนเงินส่วนแบ่งรายได้ดังกล่าวเป็นจำนวนเดียวกันกับภาษีสรรพสามิตที่บริษัทได้นำส่งไปแล้ว

เมื่อวันที่ 20 พฤษภาคม 2554
คณะอนุญาโตตุลาการได้มีมติเป็นเอกฉันท์ชี้ขาดให้ยกคำเสนอข้อพิพาททั้งหมด โดยให้เหตุผลสรุปได้ว่า
บริษัท ได้ ชำระหนี้โดยชอบด้วยกฎหมายแล้วจึงไม่เป็นฝ่ายผิดสัญญา
ไม่ต้องชำระเงินค่าผลประโยชน์ตอบแทนเพิ่มเติมใดๆ ให้แก่ทีโอที

ทีโอทีได้ยื่นคำร้องขอเพิกถอนคำชี้ขาดดังกล่าวต่อศาลปกครองกลางแล้ว
ขณะนี้คดีอยู่ระหว่างการพิจารณาของศาลปกครองกลาง

(2) เมื่อวันที่ 7 มีนาคม 2551 บริษัท กสท โทรคมนาคม จำกัด (มหาชน) (กสท)
ได้ยื่นฟ้องบริษัทเป็นจำเลยที่ 1 และ บริษัท เอไอเอ็น โกลบอลคอม จำกัด (เอไอเอ็น)
เป็นจำเลยที่ 2 คดีหมายเลขดำที่ 1245/2551 ต่อศาลแพ่ง
เรียกร้องให้ร่วมกันชดใช้ค่าเสียหายเป็นเงินรวม 583 ล้านบาท (รวมดอกเบี้ย)
โดยอ้างว่าความเสียหายดังกล่าวเกิดจากกรณีที่บริษัทกับเอไอเอ็นเปลี่ยนแปลงการส่งทราฟฟิคการให้บริการโทรศัพท์ทางไกลระหว่างประเทศ
ในช่วงเวลาวันที่ 1 มีนาคม 2550 ถึง 7 มีนาคม 2551
ที่ผู้ใช้บริการโทรศัพท์เคลื่อนที่ของบริษัทใช้บริการผ่านเครื่องหมาย + จากเดิมที่เป็น 001 ของกสท
มาเป็น 005 ของเอไอเอ็นโดยไม่แจ้งให้ผู้ใช้บริการทราบก่อน

เมื่อวันที่ 17 ธันวาคม 2552 ศาลแพ่งได้มีคำพิพากษายกฟ้องกสท
เนื่องจากข้อเท็จจริงรับฟังไม่ได้ว่ากสท มีสิทธิในการใช้เครื่องหมาย +
ในการให้บริการโทรศัพท์ระหว่างประเทศแต่ผู้เดียวหรือมีสิทธิหวงห้ามมิให้บริษัทและเอไอเอ็น
ซึ่งเป็นผู้ให้บริการโทรศัพท์รายอื่นใช้เครื่องหมาย +
และรับฟังไม่ได้ว่าการที่บริษัทกระทำการแปลงสัญญาณโทรศัพท์ที่ใช้ผ่านเครื่องหมาย +
เป็นผ่านรหัสหมายเลข 005 ของเอไอเอ็น
เป็นการทำให้ผู้ใช้บริการโทรศัพท์ระหว่างประเทศเข้าใจผิดว่าเป็นการใช้บริการผ่านรหัสหมายเลข
001 ของกสท การกระทำของบริษัทดังกล่าวจึงมิได้เป็นการกระทำอันเป็นการละเมิดสิทธิใดๆ
ของกสท สำหรับเอไอเอ็น ที่กสท ฟ้องอ้างว่าร่วมกระทำละเมิดกับบริษัทนั้น
จึงมิได้กระทำการละเมิดต่อ กสท ตามฟ้องด้วย

ทั้งนี้กสท ได้ยื่นอุทธรณ์คำพิพากษาดังกล่าวแล้วต่อศาลอุทธรณ์เมื่อวันที่ 10 มีนาคม 2553
ขณะนี้คดีอยู่ในระหว่างการพิจารณาของศาลอุทธรณ์

(3) เมื่อวันที่ 11 มิถุนายน 2553 บริษัทได้เสนอข้อพิพาทต่อสำนักระงับข้อพิพาท
สถาบันอนุญาโตตุลาการเป็นข้อพิพาทหมายเลขดำที่ 48/2553 เพื่อเรียกร้องให้ บริษัท ทรู มูฟ
จำกัด
ชำระเงินค่าเชื่อมต่อโครงข่ายโทรคมนาคมตามสัญญาการเชื่อมต่อโครงข่ายโทรคมนาคมระหว่างกัน
เป็นเงินจำนวน 88,602,054.63 บาท (ไม่รวมภาษีมูลค่าเพิ่ม) พร้อมดอกเบี้ยในอัตราร้อยละ
7.5 ต่อปี นับตั้งแต่วันผิดนัดเป็นต้นไปจนกว่าจะชำระเสร็จสิ้น ขณะนี้
ข้อพิพาทอยู่ระหว่างการพิจารณาของอนุญาโตตุลาการ

(4) เมื่อวันที่ 11 กุมภาพันธ์ 2554 บริษัทได้เสนอข้อพิพาทต่อสำนักระงับข้อพิพาท
สถาบันอนุญาโตตุลาการเป็นข้อพิพาทหมายเลขดำที่ 8/2554
เพื่อให้คณะอนุญาโตตุลาการมีคำชี้ขาดว่าข้อตกลงต่อท้ายสัญญาอนุญาต ครั้งที่ 6 และครั้งที่ 7
มีผลผูกพันบริษัทและทีโอที
และทีโอทีไม่มีสิทธิเรียกร้องให้บริษัทชำระเงินผลประโยชน์ตอบแทนเพิ่มเติมจากบริษัท
 ซึ่งข้อพิพาทนี้สืบเนื่องมาจากการที่ทีโอทีมีหนังสือลงวันที่ 31 มกราคม 2554
แจ้งให้บริษัทชำระเงินส่วนแบ่งรายได้เพิ่มเติมในกรณีการปรับลดส่วนแบ่งรายได้บริการบัตรเติมเงิน
(Prepaid Card) จำนวน 29,534 ล้านบาท การหักค่าใช้จ่ายการใช้เครือข่ายร่วม (Roaming)
จำนวน 7,462 ล้านบาท พร้อมดอกเบี้ยในอัตราร้อยละ 7.5 ต่อปี

ต่อมา เมื่อวันที่ 22 สิงหาคม 2554 ทีโอที มีหนังสือที่ ทีโอที/ชม.150 เพื่อขอยกเลิกหนังสือที่
ทีโอที ชม./41 ลงวันที่ 31 มกราคม 2554 ที่เรียกร้องให้บริษัทชำระเงินข้างต้น โดยแจ้งว่า
เนื่องจากมีข้อเท็จจริงที่คลาดเคลื่อนและทีโอทีก็ยังไม่ได้ได้ดำเนินการใดๆ ตามหนังสือดังกล่าว
อีกทั้งข้อตกลงต่อท้ายสัญญาครั้งที่ 6 และ 7 ก็ยังมีผลบังคับอยู่
จากการที่ทีโอทียกเลิกหนังสืออันเป็นมูลเหตุในการเสนอข้อพิพาท จึงไม่มีข้อพิพาทที่ทำให้บริษัท
จำต้องดำเนินการในชั้นอนุญาโตตุลาการต่อทีโอทีตามที่เรียกร้องอีกต่อไป ดังนั้นในวันที่ 3 ตุลาคม
2554 บริษัท จึงได้ยื่นคำร้องขอถอนคำเสนอข้อพิพาทหมายเลขดำที่ 8/2554
และสถาบันอนุญาโตตุลาการได้มีหนังสือ ลงวันที่ 6 ตุลาคม 2554
แจ้งคำสั่งอนุญาตให้ถอนคำเสนอข้อพิพาท ดังกล่าว

(5) เมื่อวันที่ 9 มีนาคม 2554 บริษัทได้เสนอข้อพิพาทต่อสำนักระงับข้อพิพาท
สถาบันอนุญาโตตุลาการเป็นข้อพิพาทหมายเลขดำที่ 19/2554
เพื่อให้คณะอนุญาโตตุลาการมีคำชี้ขาดว่าทีโอทีไม่มีสิทธิเรียกร้องเงินผลประโยชน์ตอบแทนจากรายได้ค่าเชื่อมต่อโครงข่ายโทรคมนาคมของปีดำเนินการที่
17 – 20
โดยมิให้บริษัทนำค่าเชื่อมต่อโครงข่ายโทรคมนาคมที่บริษัทถูกผู้ประกอบการรายอื่นเรียกเก็บมาหักออกก่อนเป็นเงินรวม
17,803,381,680.57 บาท พร้อมดอกเบี้ยในอัตรา 1.25 ต่อเดือน ตามหนังสือเรียกร้องของ
ทีโอที เมื่อวันที่ 26 มกราคม 2554

ขณะนี้ ข้อพิพาทอยู่ระหว่างการพิจารณาของอนุญาโตตุลาการ

(6) เมื่อวันที่ 11 พฤษภาคม 2554 บริษัทได้เสนอข้อพิพาทต่อสำนักระงับข้อพิพาท
สถาบันอนุญาโตตุลาการเป็นข้อพิพาทหมายเลขดำที่ 40/2554
เพื่อให้คณะอนุญาโตตุลาการมีคำชี้ขาดให้ทีโอทีคืนหนังสือค้ำประกันผลประโยชน์ตอบแทนขั้นต่ำปีที่ 17
– 20 และห้ามมิให้เรียกร้องเงินใดๆ จากธนาคาร
พร้อมทั้งชำระค่าเสียหายในส่วนของค่าธรรมเนียมหนังสือค้ำประกันและค่าเสียหายจากความเสียหายแก่ชื่อเสียงและเครดิตทางการเงินอีก
30,000,000 บาท ให้กับบริษัท ขณะนี้ ข้อพิพาทอยู่ระหว่างการพิจารณาของอนุญาโตตุลาการ

(7) เมื่อวันที่ 27 พฤษภาคม 2554
บริษัทได้ยื่นฟ้องคณะกรรมการกิจการโทรคมนาคมแห่งชาติจำเลยที่ 1
และเลขาธิการคณะกรรมการกิจการโทรคมนาคมแห่งชาติจำเลยที่ 2 ต่อศาลปกครองกลาง
คดีหมายเลขดำที่ 1226/2554
เพื่อขอให้ศาลปกครองกลางมีคำพิพากษาให้เพิกถอนคำสั่งกทช.ตามหนังสือที่ ทช.7300/4103
ลงวันที่ 25 พฤษภาคม 2553 และสบท.54/2554 ลงวันที่ 28 กุมภาพันธ์ 2554
แจ้งให้บริษัทดำเนินการแก้ไขแบบร่างสัญญาให้บริการโทรศัพท์เคลื่อนระบบจ่ายเงินล่วงหน้า
(Pre-Paid) ที่กำหนดห้ามมิให้มีเงื่อนไขเกี่ยวกับวันหมดอายุการใช้งาน (Validity) ขณะนี้
คดีอยู่ระหว่างการพิจารณาของศาลปกครองกลาง

6.2 กรณีข้อพิพาททางกฎหมายของบริษัท ดิจิตอล โฟน จำกัด (ดีพีซี) ซึ่งเป็นบริษัทย่อย

(1) บริษัท กสท โทรคมนาคม จำกัด (มหาชน) ได้เสนอข้อพิพาทต่อสำนักระงับข้อพิพาท
สถาบันอนุญาโตตุลาการเป็นข้อพิพาทหมายเลขดำที่ 3/2551 เมื่อวันที่ 9 มกราคม 2551
เรียกร้องให้ดีพีซีชำระเงินส่วนแบ่งรายได้เพิ่มเติมอีกจำนวน 2,449 ล้านบาท
ตามสัญญาให้ดำเนินการให้บริการวิทยุคมนาคมระบบเซลลูล่า พร้อมเรียกเบี้ยปรับในอัตราร้อยละ
1.25 ต่อเดือนของจำนวนเงินที่ค้างชำระในแต่ละปี
นับตั้งแต่วันผิดนัดจนกว่าจะชำระเสร็จสิ้นรวมเป็นเงินทั้งหมดจำนวน 3,410 ล้านบาท
ซึ่งจำนวนเงินส่วนแบ่งรายได้ดังกล่าวเป็นจำนวนเดียวกันกับภาษีสรรพสามิตที่ดีพีซีได้นำส่งตั้งแต่ 16
กันยายน 2546 ถึงวันที่ 15 กันยายน 2550 และได้นำมาหักออกจากส่วนแบ่งรายได้
อันเป็นการปฏิบัติตามมติคณะรัฐมนตรีเมื่อวันที่ 11 กุมภาพันธ์ 2546 ถูกต้องครบถ้วนแล้ว
และมีการปฏิบัติเช่นเดียวกันทั้งอุตสาหกรรมโทรศัพท์เคลื่อนที่

ในวันที่ 1 มีนาคม 2554 คณะอนุญาโตตุลาการได้มีคำชี้ขาดให้ยกคำเสนอข้อพิพาททั้งหมดของกสท
โดยให้เหตุผลสรุปได้ว่า การชำระหนี้เดิมเสร็จสิ้น และระงับไปแล้ว
กสทไม่อาจกลับมาเรียกร้องส่วนที่อ้างว่าขาดไปได้อีก ดีพีซีจึงไม่เป็นผู้ผิดสัญญา
กสทไม่มีสิทธิเรียกร้องให้ดีพีซีชำระหนี้ซ้ำอีก
อีกทั้งไม่มีสิทธิเรียกเบี้ยปรับรวมทั้งภาษีมูลค่าเพิ่มตามที่เรียกร้องมา

กสทได้ยื่นคำร้องขอเพิกถอนคำชี้ขาดดังกล่าวต่อศาลปกครองกลางแล้ว ขณะนี้
คดีอยู่ระหว่างการพิจารณาของศาลปกครองกลาง

(2) บริษัท กสท โทรคมนาคม จำกัด (มหาชน) ได้เสนอข้อพิพาทต่อสำนักระงับข้อพิพาท
สถาบันอนุญาโตตุลาการเป็นข้อพิพาทหมายเลขดำที่ 68/2551 เมื่อวันที่ 29 กรกฎาคม 2551
เรียกร้องให้ดีพีซีชำระค่าเชื่อมโยงเครือข่ายโทรศัพท์เคลื่อนที่ที่ดีพีซีได้หักไว้และมิได้นำส่งให้กับกสท
(ผลประโยชน์ตอบแทนส่วนเพิ่มของปีดำเนินการที่ 7-10) เป็นต้นเงินและภาษีมูลค่าเพิ่มจำนวน 165
ล้านบาท พร้อมทั้งเบี้ยปรับในอัตราร้อยละ 1.25 ต่อเดือน โดยคำนวณถึงวันที่ 31 กรกฎาคม 2551
รวมเป็นเงินทั้งสิ้น 222 ล้านบาท

ต่อมาเมื่อวันที่ 15 ตุลาคม 2552 กสท ได้เสนอข้อพิพาทต่อสำนักระงับข้อพิพาท
สถาบันอนุญาโตตุลาการเป็นข้อพิพาทหมายเลขดำที่ 96/2552 เพิ่มเติมในส่วนปีดำเนินการที่ 11
เป็นต้นเงินและภาษีมูลค่าเพิ่มจำนวน 23 ล้านบาท พร้อมทั้งเบี้ยปรับในอัตราร้อยละ 1.25 ต่อเดือน
โดยคำนวณถึงวันที่ 15 ตุลาคม 2552 รวมเป็นเงิน 26 ล้านบาท ซึ่งรวมทั้ง 2
ข้อพิพาทแล้วเป็นเงินจำนวนทั้งสิ้น 248 ล้านบาท โดยเมื่อวันที่ 27 ธันวาคม 2553
คณะอนุญาโตตุลาการข้อพิพาทหมายเลขดำที่ 68/2551 ได้มีมติให้รวมพิจารณาข้อพิพาทหมายเลขดำที่
68/2551 และ 96/2552 เข้าด้วยกัน เนื่องจากมีประเด็นเป็นเรื่องเดียวกัน

(3) บริษัท กสท โทรคมนาคม จำกัด (มหาชน) ได้เสนอข้อพิพาทต่อสำนักระงับข้อพิพาท
สถาบันอนุญาโตตุลาการเป็นข้อพิพาทหมายเลขดำที่ 8/2552 เมื่อวันที่ 3 กุมภาพันธ์ 2552
เรียกร้องให้ดีพีซีส่งมอบและโอนกรรมสิทธิ์ เสาอากาศ/เสาสูง (Tower) จำนวน 3,343 ต้น
พร้อมอุปกรณ์แหล่งจ่ายกำลังงาน (Power Supply) จำนวน 2,653 เครื่อง
ตามสัญญาให้ดำเนินการให้บริการวิทยุคมนาคมระบบเซลลูล่า
หากไม่สามารถส่งมอบได้ให้ชดใช้เงินจำนวน 2,230 ล้านบาท ซึ่งดีพีซีเห็นว่าเสาอากาศ/เสาสูง
(Tower) พร้อมอุปกรณ์แหล่งจ่ายกำลังงาน (Power Supply)
มิใช่เครื่องหรืออุปกรณ์ตามที่กำหนดไว้ในสัญญาข้อ 2.1 ที่ ดีพีซีจะมีหน้าที่จัดหาและส่งมอบตามสัญญา
ขณะนี้ข้อพิพาทดังกล่าวอยู่ระหว่างการพิจารณาของอนุญาโตตุลาการ

(4) เมื่อวันที่ 7 เมษายน 2553 ดีพีซีได้เสนอข้อพิพาทต่อสำนักระงับข้อพิพาท
สถาบันอนุญาโตตุลาการเป็นข้อพิพาทหมายเลขดำที่ 27/2553
เรียกร้องให้คณะอนุญาโตตุลาการมีคำชี้ขาดบังคับให้กสท เพิกถอนการกล่าวหาว่า ดีพีซี
เป็นฝ่ายผิดสัญญาเนื่องจากการทำสัญญาการใช้โครงข่ายระหว่าง บริษัท-ดีพีซี
โดยไม่ได้รับความยินยอมจากกสท และจะแจ้งเลิกสัญญา ตามหนังสือวันที่ 6 มกราคม 2553
พร้อมทั้งให้ กสท ชดใช้ค่าเสียหายแก่ผู้เรียกร้องเป็นเงิน 50 ล้านบาท กสท
ได้ยื่นคำคัดค้านแล้วเมื่อวันที่ 4 ตุลาคม 2553
ขณะนี้ข้อพิพาทดังกล่าวอยู่ระหว่างการพิจารณาของอนุญาโตตุลาการ

(5) บริษัท กสท โทรคมนาคม จำกัด (มหาชน) ได้เสนอข้อพิพาทต่อสำนักระงับข้อพิพาท
สถาบันอนุญาโตตุลาการเป็นข้อพิพาทหมายเลขดำที่ 62/2553 เมื่อวันที่ 15 กรกฎาคม 2553
เรียกร้องให้ดีพีซี ชำระผลประโยชน์ตอบแทนส่วนเพิ่มปีดำเนินการที่ 10-12
ที่เกิดจากการที่ดีพีซีปรับลดอัตราค่า Roaming ระหว่างดีพีซี – เอไอเอส จาก 2.10 บาท
ลงเหลือ 1.10 บาท โดยมิได้รับอนุมัติจากกสท ก่อน ในช่วงระหว่างวันที่ 1 เมษายน 2550 – 31
ธันวาคม 2551 เป็นเงินรวม 1,640 ล้านบาท พร้อมเบี้ยปรับที่คำนวณถึงเดือนมีนาคม 2553
เป็นจำนวน 365 ล้านบาท รวมเป็นเงิน 2,000 ล้านบาท และเรียกเบี้ยปรับในอัตรา 1.25
ต่อเดือน นับแต่เดือนเมษายน 2553 เป็นต้นไป

ต่อมาเมื่อวันที่ 12 กันยายน 2554 กสท ได้เสนอข้อพิพาทต่อสำนักระงับข้อพิพาท
สถาบันอนุญาโตตุลาการเป็นข้อพิพาทหมายเลขดำที่ 89/2554 เพิ่มเติมในส่วนปีดำเนินการที่ 12 (1
เมษายน 2552-15 มิถุนายน 2552) เป็นเงินจำนวน 113,211,582.68 บาท

ขณะนี้ข้อพิพาทดังกล่าวอยู่ระหว่างการพิจารณาของอนุญาโตตุลาการ

(6) เมื่อวันที่ 9 พฤษภาคม 2554 ทีโอทีได้ได้ยื่นฟ้องกสท เป็นผู้ถูกฟ้องคดีที่ 1
และดีพีซีเป็นผู้ถูกฟ้องคดีที่ 2 เป็นคดีหมายเลขดำที่ 1099/2554 เพื่อเรียกร้องให้ร่วมกันชำระค่า
Access Charge ตามข้อตกลงเรื่องการเชื่อมโยงโครงข่ายโทรศัพท์เคลื่อนที่ของดีพีซี ลงวันที่ 8
กันยายน 2540 ซึ่งประกอบด้วย

  1) ค่า Access Charge
  ซึ่งดีพีซีต้องชำระให้แก่ทีโอทีโดยคำนวณจากจำนวนเลขหมายที่ดีพีซีมีการให้บริการในแต่ละเดือนในอัตรา
  200 บาทต่อเลขหมาย เป็นเงินรวม 432,218,677.35 บาท

  2) ค่า Access Charge ซึ่งกสท
  ต้องชำระให้แก่ทีโอทีโดยคำนวณจากครึ่งหนึ่งของจำนวนเงินส่วนแบ่งรายได้ที่กสท. ได้รับจากดีพีซี
  เป็นเงินรวม 2,330,813,273.92 บาท

  3) ค่า Access Charge ซึ่งกสท ชำระให้แก่ทีโอทีไม่ครบถ้วนเนื่องจากกสท.
  และดีพีซีนำส่วนลดค่า Access Charge ในอัตรา 22 บาทต่อเลขหมายต่อเดือนมาหักออกก่อน
  เป็นเงินรวม 191,019,147.89 บาท

รวมเป็นเงินทั้งสิ้น 2,954,051,099.16 บาท พร้อมดอกเบี้ย ขณะนี้
คดีอยู่ระหว่างการพิจารณาของศาลปกครองกลาง